Source: https://ispis.sk/judikatura/KSKE/8CoP402/2011
Timestamp: 2020-04-09 11:20:01+00:00
Document Index: 9194268

Matched Legal Cases: ['§ 76', '§ 76', '§ 166', '§ 167', '§ 152', 'súd ', 'súd ', 'Súd ', '§ 76', 'súd ', 'súd ', 'súd ', 'súd ', '§ 166', '§ 167', '§ 152']

KSKE 8 CoP 402/2011 - iSpis
iSpis Judikatúra – KSKE 8 CoP 402/2011
KS v Košiciach, dátum 02.01.2012, sp.zn. KSKE 8 CoP 402/2011
§ 76 ods. 1 písm. b) zákona č. 36/2005
§ 76 ods. 1 písm. b) OSP § 166 ods. 1 OSP § 167 ods. 2 OSP § 152 ods. 2 OSP
OSKE2 43P65/2011
Súd: Krajský súd Košice Spisová značka: 8CoP/402/2011 Identifikačné číslo súdneho spisu: 7211232122 Dátum vydania rozhodnutia: 03. 01. 2012 Meno a priezvisko sudcu, VSÚ: JUDr. Diana Solčányová ECLI: ECLI:SK:KSKE:2012:7211232122.1
Uznesenie Krajský súd v Košiciach vo veci starostlivosti súdu o maloletého S. G. nar. XX.X.XXXX dieťaťa rodičov: Y. E. nar. XX.X.XXXX bývajúcej v D. na D. ulici č. XX a C. G. nar. XX.XX.XXXX bývajúceho v D. na D. ulici č. XX prechodne bývajúceho v Š. I., F. O. zastúpeného advokátkou JUDr. Helenou Knopovou so sídlom Advokátskej kancelárie v Košiciach na Štúrovej ulici č. 20 zastúpeného Úradom práce, sociálnych vecí a rodiny v Košiciach na návrh A. A. nar. XX.X.XXXX bývajúcej v D. na G. ulici č. X v konaní o zverenie maloletého dieťaťa do náhradnej osobnej starostlivosti predbežným opatrením o odvolaní otca proti uzneseniu Okresného súdu Košice II z 18.11.2011 č.k. 43P 65/2011-10 takto
Súd prvého stupňa napadnutým uznesením zveril dočasne maloletého S. do náhradnej osobnej starostlivosti A. A., sestry jeho matky, čím vyhovel jej návrhu podľa § 76 ods. 1 písm. b) O.s.p. s odôvodnením, že matka maloletého nastúpila výkon trestu a otec o maloletého nejaví záujem.
Proti tomuto uzneseniu podal odvolanie v zákonnej lehote prostredníctvom svojej právnej zástupkyne otec maloletého s návrhom, aby odvolací súd napadnuté uznesenie zrušil a maloletého zveril do jeho osobnej starostlivosti.
Odvolací súd po oboznámení sa s obsahom spisu zistil, že vo veci nie sú splnené podmienky odvolacieho konania, pretože súd prvého stupňa napadnutým uznesením nerozhodol o celom predmete konania.
Z návrhu na č.l. 2 spisu nepochybne vyplýva, že navrhovateľka žiadala predbežným opatrením zveriť maloletého S. do svojej osobnej starostlivosti a určiť vyživovaciu povinnosť otcovi aj matke maloletého po 50 € mesačne.
Z porovnania tohto návrhu s výrokom napadnutého uznesenia a jeho následným odôvodnením je zrejmé, že súd prvého stupňa nerozhodol o celom predmete konania, pretože maloletého zveril predbežným opatrením do náhradnej osobnej starostlivosti navrhovateľky ale nerozhodol o vyživovacej povinnosti rodičov voči nemu.
Po vrátení veci bude povinnosťou súdu prvého stupňa rozhodnúť dopĺňacím uznesením podľa § 166 ods. 1 O.s.p. v spojení s § 167 ods. 2 O.s.p. o celom predmete konania, doručiť ho v súlade s § 152 ods. 2 O.s.p. účastníkom konania a po uplynutí lehoty na podanie odvolania vec opäť predložiť odvolaciemu súdu na rozhodnutie o odvolaní otca maloletého dieťaťa s novou predkladacou správou.